16. august 2019

 **Fremgang i elevtallet på Tradium**

**Over 100 elever flere end sidste år har valgt at starte på en af Tradiums uddannelser. Elektrikeruddannelsen og EUX Business er blandt de uddannelser, der har oplevet en øget søgning.**

Skolestarten er gået på Tradium, og 1248 nye elever er nu med til at skabe liv på gangene. Det er en fremgang på over 100 elever fra studiestarten i 2018.

De businessorienterede grundforløb på EUX – den erhvervsfaglige studentereksamen, der kombinerer erhvervsuddannelse med en gymnasial uddannelse – er blandt de populære uddannelser.

”I 2018 tog vi imod 39 nye elever på EUX Business. I år er antallet af nye elever 60, så det er vi naturligvis meget glade for. Når de unge oplever Tradium som et attraktivt uddannelsessted, er en af faktorerne helt sikkert vores gode samarbejde med virksomhederne om lærepladsgaranti,” fortæller Bent Oppelstrup, der er områdedirektør for EUD, EUX og AMU.

**Strøm på uddannelsen**

Fra år til år er der udsving i hvilke uddannelser, der er de mest populære. Men Tradium har fortsat stor søgning på tømreruddannelsen, og i år er der også mange, der har valgt at læse til elektriker.

”Det er rigtig positivt med den øgede søgning til elektrikeruddannelsen, for det er en kompetence, erhvervslivet efterspørger. Til gengæld vil vi gerne have flere smede. Her står virksomhederne også parat med lærepladser, og derfor er det ærgerligt, at vi i år igen ser en lille søgning. At løfte det tal vil være et fokusområde fremadrettet,” siger uddannelseschef Lars Bagger Hansen.

**Kontakt**

Bent Oppelstrup

Områdedirektør - EUD/EUX/AMU

T 8710 0457
E bo@tradium.dk

Lars Bagger Hansen

Uddannelseschef – BYG-TEK-Transport

M 4188 0029
E lbh@tradium.dk

**Billedtekst 1 # Katrine Møller Toft**

”Jeg har altid interesseret mig for håndværk og har hjulpet min far med de ting, der skulle laves derhjemme. Så jeg syntes bare, det kunne være fedt både at få en studentereksamen og en erhvervsuddannelse, man kan støtte sig op ad,” forklarer Katrine Møller Toft. Hun er startet på Grundforløb 1 som EUX-elev og får dermed både svendebrev og studenterhue, når hun er færdiguddannet. Endnu ved hun ikke helt, hvilket håndværk hun vil gå videre med, men hun regner med, det bliver murer eller tømrerfaget.

**Billedtekst 2 # Bettina Underbjerg Madsen**

”Jeg kan få lov til at lave noget med mine hænder og være aktiv i stedet for kun at sidde på en stol hele dagen.” Det er grunden til at Bettina Underbjerg Madsen har valgt at starte på Grundforløb 1, som EUX-elev. Hun ved endnu ikke helt, hvad hun vil arbejde med, men regner med at finde ud af det på grundforløbet.

**Om Tradium**

Erhvervsskolen Tradium er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger ca. 460 medarbejdere og underviser 2.900 årselever på syv adresser i Randers, Hobro og Pederstrup. Tradium har en vision om at være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på tradium.dk